Document ID: /fineweb-2-swissfilter-quality_10-filterrobots/filtered/02816.jsonl.gz/123

Dina Dijanović je znatiželjna, svestrana i sposobna mlada djevojka, rođena 1996. godine u Zagrebu, gdje je i odrasla. Zaljubljenica u konje, vrhove i visine.
Kako je došlo do tvog preseljenja u Švicarsku? Gdje si prije toga bila i što si radila?
U ljeto 2016. godine sam iz Hrvatske otišla na sjever Njemačke, točnije, u okolicu Bremena kako bih se profesionalno bavila konjičkim sportom. Tada sam radila za Gestüt Sprehe kao „groom“ i „home rider“. Radila sam u dresurnoj štali i to nije bilo ono iz snova jer sam inače preponski jahač. Tražeći novi posao naišla sam na ponudu jedne sportske štale ovdje u Švicarskoj i odmah se odlučila preseliti, tim više jer se radilo o zemlji o kojoj sam sanjala da ću je barem posjetiti ili u njoj živjeti.
Koliko si dugo u Švicarskoj i kako izgleda tvoj sadašnji život? Kako je izgledao u Hrvatskoj?
U Švicarsku sam došla krajem srpnja 2018. godine. Život ovdje je savršen, imam posao koji obožavam, hobije i prijatelje. Nema trenutka da žalim što sam se ovamo preselila. U Hrvatskoj sam studirala veterinu, od koje sam odustala kako bih otišla van i radila ono što najviše volim.
Opiši nam što radiš ovdje, čime se baviš?
Radim kao preponski jahač i groom za Hansuelija Sprungera, Švicarskog olimpijca. Imamo štalu s oko 50 konja, smještenu u Liestalu, Baselland. Većina konja su pansionci od drugih ljudi koji drže konje kod nas na smještaju i treninzima, a Hansueli ima svojih 6 sportskih konja o kojima ja brinem. Imam i svoju privatnu kobilu s kojom idem na turnire. Nju sam imala još dok sam živjela u Hrvatskoj, dobila sam ju na poklon od roditelja. Uz konjički sport, bavim se penjanjem i alpinizmom. Time se pošteno bavim tek otkako sam u Švicarskoj, iako sam i u Hrvatskoj voljela planinariti, ali nikada ovako ozbiljno. Ovdašnje prijatelje sam većinom stekla kroz te hobije. Iako obožavam svoj posao, super je imati i nesto drugačije od konja jer uz konje ima posla 24 sata.
Imaš li planove za budućnost? Uključuju li oni ostanak u Švicarskoj ili ne?
Definitivno ostanak u Švicarskoj. Planove nemam neke posebne, zasad sam jako zadovoljna svime ovdje.
Što te fascinira kad se govori o Švicarskoj?
Fascinantna priroda! Uz to, organizacija države, apsolutno sve funkcionira kako treba. Cijeli sustav je organiziran do savršenstva. Ali iznad svega su mi Alpe, divna sela, gostoljubivost ljudi i taj neki mir posvuda. Kako živim u manjem mjestu, paše mi tišina ovdje, a opet blizina gradova i svega što trebam.
Što te motivira (općenito u životu)?
Motivacija mi je uspjeh u bilo čemu što radim, bilo da su to konjička natjecanja, ispenjan sportski smjer ili neki od 4000-njaka u Alpama. Volim kad uspijem u nekom projektu i to me motivira da idem dalje i bolje.
Kad bi mogla organizirati jednu potpuno novu zemlju, što bi „uzela“ iz Hrvatske, a što iz Švicarske, i kako bi to spojila u jednu cjelinu?
Iz Hrvatske bih uzela Jadransko more (a fali mi malo, priznajem) i tu neku vibru hrvatskog naroda koju samo mi Balkanci razumijemo. Fali mi ta otvorenost i prijateljsko raspoloženje ljudi koje je u Hrvatskoj sveprisutno. Iz Švicarske bih uzela cjelokupno funkcioniranje države i ozbiljnost nacije prema važnim stvarima, a i planine bih, ipak, odabrala švicarske. Uglavnom, svaka država ima prednosti i mane, nigdje nije savršeno.
Intervju vodila: Nikolina Cukrov Lovrić
Prijevod na njemački: Ivanka Jerković
Izvor: Libra 49